Projekt Erasmu+ Culture supports education – Kultúra podporuje vzdelávanie,

 Turkey od 16.5. – 20.5.2022

Žiaci a učitelia ZŠ Kudlovská 11 v rámci projektu Erasmus+ mohli vycestovať od 16.5. do 20. 5. 2022 do slnečnej Antálie. A veru, že bola slnečná a žiaci si tak po spoznávaní školského systému v Turecku, výletoch na krásne historické miesta a tvorivých dielňach v škole mohli za odmenu užiť more a slnečnú pláž. A keďže do Turecka teraz cestovali piati chlapci deviataci, bola to aj ich odmena za úspešné zvládnutie prijímacích skúšok na stredné školy.

Niektorí z chlapcov leteli prvýkrát, niektorí boli prvýkrát pri mori a niektorí boli prvýkrát v zahraničí bez rodičov. Ich radosť, že dostali túto možnosť bola veľká.

Základná škola v Antálii pre nás pripravila veľmi zaujímavý program. Srdečné privítanie na škole, účasť na vyučovacej hodine chémie, obed v čarokrásnej prírode v objatí vodopádov, návšteva v Tureckých rodinách, spoznávanie historických miest Aspendos, Side, Paga, Staré mesto Antália, Termessos a Phaselis. Za ten krátky čas sme toho stihli neúrekom. Ochutnali tradičnú kuchyňu, spoznali ich zvyky, navštívili mešitu a našli odpovede na mnohé otázky. Vytvorili sme nové priateľstvá, zdokonalili sa v angličtine, naučili sa zopár fráz aj v španielčine, taliančine, gréčtine a turečtine.

Výmenné pobyty v zahraničí sú pre našich žiakov veľkou motiváciou v učení sa cudzích jazykov, podporujú ich v nadviazovaní nových priatelstiev a spoznávaní nových krajín

 Mgr. Adriana Janošová